অভিনেতা দেবাঞ্জন চট্টোপাধ্যায় থাকেন নেতাজিনগরে। কলকাতার এই সুদূর দক্ষিণ প্রান্ত থেকে সল্টলেকে, ফিটনেস এক্সপার্ট গুরুপ্রসাদ বন্দ্যোপাধ্যায়ের ‘গুরুজ ড্রিম জিম’ প্রায় পঁয়তাল্লিশ মিনিটের রাস্তা। গল্প জমল গাড়িতেই এবং কথা প্রসঙ্গেই জানা গেল, তাঁর জীবনের প্রথম অভিনয় কিন্তু স্বামী বিবেকানন্দের চরিত্রে আর সেটা ১৬ বছর বয়সে। এক যুগ পেরিয়ে আবারও সেই চরিত্র এবং সেই চরিত্রের হাত ধরেই বাংলা টেলিভিশনের ইতিহাসে বিশেষ নজির তৈরি করলেন তিনি— চরিত্রের প্রয়োজনে ওয়েট গেন অর্থাৎ দেহের ওজন বৃদ্ধি। 
‘‘আমি কোনও সফট ড্রিংক খেতাম না আর জাঙ্ক ফুড তো একেবারেই না। কিন্তু এখন সে সবই খাচ্ছি। শুধু তাই নয়, চপও খাচ্ছি যা একদম পছন্দ করি না!’’ কিছুদিন আগেই নেহাতই গল্পচ্ছলে এই কথাগুলি বলেছিলেন দেবাঞ্জন, আকাশ ৮-এর ‘জগজ্জননী মা সারদা’ ধারাবাহিকের স্বামী বিবেকানন্দ চরিত্রের অভিনেতা। অর্থাৎ তিনি কোনও ডায়েট অনুসরণ করছেন না এবং তাড়াতাড়ি ওয়েট গেনের প্রয়োজনে এক্সারসাইজও ছেড়ে দিয়েছেন। ওজন হ্রাসের চেয়েও বেশি কঠিন ওজন বৃদ্ধি এবং সেটি যদি নির্দিষ্ট কিছু নিয়ম মেনে না করা হয়, তবে নানা ধরনের সমস্যা তৈরি হতে পারে শরীরে। এই সমস্যা সমাধানে এগিয়ে এলেন গুরুপ্রসাদ বন্দ্যোপাধ্যায়। সল্টলেকে তাঁর জিমে দেবাঞ্জন ও এবেলা ওয়েবসাইটের আমন্ত্রণ ছিল বিশেষ কনসালটেশনের জন্য। 

চরিত্রের প্রয়োজনে ওজন বৃদ্ধি বা হ্রাস ইদানীং ভারতীয় দর্শকদের কাছে নতুন কোনও বিষয় নয়। সাম্প্রতিক বলিউডে বহু অভিনেতা-অভিনেত্রীই এই বিষয়টির মধ্যে দিয়ে গিয়েছেন। তবে ওজন হ্রাসের তুলনায় ওজন বৃদ্ধির উদাহরণ তুলনামূলক ভাবে কম, সেটা হলিউড হোক বা বলিউড। ‘দঙ্গল’ ছবির জন্য আমির খান, ‘সুলতান’ ছবির জন্য সলমন খান বা ‘দম লাগা কে হাইসা’ ছবির জন্য ভূমি পেডনেকর কীভাবে ওয়েট গেইন করেছিলেন, সেটা মোটামুটি দর্শকদের জানা। কিন্তু বাংলা টেলিভিশনের একটি ধারাবাহিকের চরিত্রচিত্রণের প্রয়োজনে ওয়েট গেনের উদাহরণ বিরল। 
এক নজরে বলিউড ও হলিউডের কিছু দৃষ্টান্তমূলক ওয়েট গেইন -

সচরাচর টেলিভিশনের কাস্টিংয়ের সময় কোনও স্থূলকায় চরিত্রের জন্য স্থূলকায় অভিনেতাকেই বেছে নেওয়া হয়। স্বামী বিবেকানন্দ স্থূলকায় ছিলেন না কিন্তু ওঁর যে ছবিগুলি পাওয়া যায়, সেখানে এটা স্পষ্ট যে তিনি বেশ ভারী চেহারার মানুষ ছিলেন। অন্তত বাস্তবে অভিনেতা দেবাঞ্জন যে ধরনের ফিগার মেনটেইন করেন, তার থেকে অনেকটাই অন্য রকম ছিল স্বামীজির চেহারা। তা সত্ত্বেও পরিচালক সুশান্ত বসু এই চরিত্রের জন্য দেবাঞ্জন চট্টোপাধ্যায়কেই যে বেছে নিয়েছেন তার প্রধান কারণ দেবাঞ্জনের অভিনয়দক্ষতা এবং তাঁর অসামান্য লুকসেটিং। 

এই বিষয়ে অন্যান্য খবর

বাংলার মন জিতে নিয়েছেন জীমূত, ওঁর মন জিতেছেন কে
পর্দার নয়, চিনে নিন খোকাবাবুর বাস্তবের মা-কে


এই চরিত্রকে চেহারার দিক থেকে আরও বেশি করে গ্রহণযোগ্য করে তোলার জন্য আপ্রাণ চেষ্টা করছেন দেবাঞ্জন। তাঁর দেহের গড় ওজন ৬৬ কেজি - ৬৮ কেজি। সেখান থেকে আরও ১০ কেজি ওজন বৃদ্ধি অর্থাৎ ৭৯ কেজিতে পৌঁছনোই তাঁর লক্ষ্য। ইতিমধ্যেই গত এক থেকে দেড়মাসে ৬ কেজি ওজন বেড়েছে তাঁর। অর্থাৎ তাঁর বর্তমান ওজন ৭২ কেজি। আগামী তিন সপ্তাহের মধ্যে আরও ৭ কেজি ওজন বৃদ্ধি করতে হবে তাঁকে। ‘‘স্বামীজির ওজন ঠিক কত ছিল সেটা তো জানা যায় না কিন্তু তাঁর চেহারার মধ্যে একটা অত্যন্ত বলশালী ভাব ছিল। যতটা সম্ভব সেই বিষয়টি চেহারায় আনার চেষ্টা করছি। স্বামীজির চরিত্রের শ্যুটিং শুরু হওয়ার প্রায় একমাস আগে থেকেই ডায়েটে বেশ খানিকটা রদবদল করি বা বলা ভাল ডায়েট অনুসরণ করাই বন্ধ করে দিই। আমি নিয়মিত এক্সারসাইজ করতাম, গেন করব বলে সেটাও বন্ধ এখন।’’

এবেলা.ইন ফিটনেস ব্লগার, ফিটনেস এক্সপার্ট গুরুপ্রসাদ বন্দ্যোপাধ্যায় বলেন, ‘‘ওয়েট গেন করার সময় কখনওই এক্সারসাইজ বন্ধ করে দেওয়া উচিত নয়। এতে মাসলে স্টিফনেস আসতে পারে এবং স্যাগিংও হতে পারে। তাছাড়া শরীরে যাতে দ্রুত ওয়েট গেন হয়, তার জন্যেও বিশেষ কিছু এক্সারসাইজ প্রয়োজন।’’ দেবাঞ্জনের উচ্চতা ও খাদ্যাভ্যাস জেনে তিনি তাঁকে বিশেষ একটি ডায়েট সাজেস্ট করেন এবং তাঁকে গুরুত্বপূর্ণ কয়েকটি এক্সারসাইজও দেখান। উপরের ভিডিও লিঙ্কে ক্লিক করে দেখে নিতে পারেন, তিন সপ্তাহে ৭ কেজি ওজন বৃদ্ধির জন্য ঠিক কী কী এক্সারসাইজ সাজেস্ট করলেন গুরুপ্রসাদ বন্দ্যোপাধ্যায় এবং কী ধরনের ডায়েটের কথা বললেন।